Ślōnski snajpery dowajōm nōm forgot coroz wiyncyj powodōw do uciechy. Bramy naszych synkōw w ôstatnim tydniu szło ôglōndać na rozmańtych europejskich szyrokościach geograficznych. Coby ôbadać to na żywo trza byłoby sieknōnć dobrych pora kilometrōw i to nikiedy w pierōnowym tympie. Niy kożdy kibic mo swōj prywatny fliger, beztōż propōnuja przelecieć chocioż „na sucho” po trzech stadiōnach w trzech krajach.
Wycieczka sztartuje już w środa w holynderskim Heerenveen. Tamek rzōndzi zaś nojlepszy snajper Ajaksu Arek Milik. Dyć to jego dwie bramy (20. i 21. W sezōnie) fōndły fusbalistōm z Amsterdamu 3 punkty. Ajaks wygroł 2:1 i sztyjc lideruje w tabeli Eredivisie, chocioż tela samo punktów mo PSV. Do kōńca sezōnu yno dwie kolejki. Terozki kożdy szlag moge decydować ô majstrze. Pódzie sie szkryfnōnć w historii klubu!
„Pōnć” idzie terozki do Stambułu. Daleko, ale do zrobiynio, bo szpil dopiyro we niedziela ô 3 po połedniu. Galatasaray vs Kasimpasa. Samek piyrsze skrzipki gro Łukasz Podolski. Przody wykludzo swojo ekipa na 2:1, a chwila przed ôstatnim gwizdkiym przisztymplowuje wygrano bramōm na 4:1. Galata sztyjc mo szanse na czworty plac, tōż na gra w europejskich pucharach.
Pozōr tera trza fest popilować. Ôd ôstatnij bramy Łukasza mōmy yno jakoś godzina z hokiym, bo już ô 6 swōj szpil zacznie duński Broendby. Furgōmy nazod na pōłnoc – ponad 2 tys. km w linii prostej! Lekki spóźniyni za fest niy zaszkodzi. Dō nos nojciekawsze zacznie sie w 32. minucie. Wtedy piyrszy roz do heftu syndzigo wpisze sie Kamil Wilczek. Snajper z Wodzisławia dociepnie jeszcze brama z 72. min i z 0:1 zrobi sie 2:1. Broendby na czwortym placu, ale do drugigo traci yno 4 punkty.
Arek, Łukasz i Kamil zaliczajōm po dwie bramy. Mogymy być radzi, dyć hneda Euro! Wiela ślōnskich bramōw zejrzymy we Francji? Trza sie tam fechtnōnć ôbadać… Ze spōmnianych trzech chopōw nojpewniejszy plac w kadrze mo bez godki Milik. Na wystymp szanse majōm jednak wszyscy. Paczcie tam jako co klupnōnć!
szl_Latn szl_Latn szl_Latn szl_Latn szl_Latn